У Горадзе Майстроў гасцінна сустракаў гасцей “Славянскага базару ў Віцебску” “Докшыцкі панадворак”. Чым толькі не здзіўлялі на ім дакшычане! Тут ладзіліся выставы-продажы работ Цэнтра дзяцей і моладзі, Дома рамёстваў, гульнявыя пляцоўкі аддзела ідэалагічнай работы, культуры і па справах моладзі. Докшыччыну турыстычную прадставіў ФСК “Ураджай”. Сваё майстэрства ў прыгатаванні беларускіх страў дэманстраваў клуб нацыянальнай кухні і гульні “Шчадроўка”. Мёдам частаваў клуб пчаляроў “Залатая пчолка”. Найгрышамі добра вядомых песень запрашаў пазнаёміцца з гасціннай, багатай на таленты Докшыччынай народны ансамбль народнай песні “Раніца” Докшыцкага ГЦК. У мастацкім афармленні панадворка выкарыстоўвалі элементы эмблемы запланаванага на гэты год “Фестывалю дзвюх рэк” – брэнда нашага раёна. Менавіта на “Славянскім базары ў Віцебску” адбылася яго прэзентацыя.